২০১৭ সালের ৮ জুন দার্জিলিংয়ের রাজভবনে মুখ্যমন্ত্রীর প্রশাসনিক বৈঠক চলাকালীনই অশান্তি শুরু পাহাড়ে। তারপর পরই গা ঢাকা দেন গুরং। সিংলার জঙ্গলে গুরুংকে ধরতে অপারেশনে গিয়ে মোর্চা সমর্থকদের গুলিতে মৃত্যু হয় সাব ইন্সপেক্টর অমিতাভ মালিকের। পৃথক গোর্খাল্যান্ডের দাবিতে মোর্চা কর্মী-সমর্থকদের একের পর এক জঙ্গি আন্দোলনে ৮ মাস ধরে কার্যত স্তব্ধ হয়ে থাকে পাহাড়ের জনজীবন। অশান্তি ছড়ানোর একাধিক ঘটনায় বিমল গুরুংকে মূল অভিযুক্ত হিসেবে চিহ্নিত করে মামলা শুরু করে রাজ্য সরকার। সেই মামলার জবাবে সুপ্রিম কোর্টে আবেদন জানান বিমল গুরুং। যাবতীয় মামলা সিবিআইকে দিয়ে করানোর দাবি জানান তিনি। তার যুক্তি ছিল, রাজনৈতিক উদ্দেশ্যপ্রণোদিতভাবে তাঁর বিরুদ্ধে মামলা দায়ের করা হয়েছে। এদিন গুরুংয়ের সেই দাবি খারিজ করে রাজ্যের হাতেই যাবতীয় মামলার দায়িত্বভার বহাল রাখল সুপ্রিম কোর্ট।